Yeɣuda
1 Yeɣuda, alony ë Yecu Krïtho, ku ye wamënh ë Yaakob, tën kɔc kek cï week ë Nhialic Wääda yic, ku cï kemük ë Yecu Krïtho yic, ku cɔl keek:
2 Bë ŋaŋnyin, ku dɔ̈ɔ̈r, ku nhiëër, jäl kueet tën week.
3 Aa wek kɔc nhiar, wäär them ɣɛn yeen apɛi ba gɛ̈t tën week alɔŋ ë luääk ŋic jäŋ, ee path tën ɣɛɛn ba gɛ̈t tën week, ku läŋ week aguɔkä dhiɛl teer apɛi rin ë gääm yen cï kaŋ than tën kɔc lawek.
4 Rin anaŋ kɔc kɔ̈k cï röt kuɛ̈l thïn, kek cï kaŋ gät ë lukwei kën yic thɛɛr, kɔc rɛc, ke kewel aŋuën ë Nhialicda bë ya bal, ku jɛikë Bɛ̈ny Nhialiny ë tök, ku Bänyda Yecu Krïtho.
5 Kayeen week aa ba täk nhïïm, agut lɔn cïï wek kën kaŋ ŋic, alɔŋ ë lɔn wäär cïï Bɛ̈ny kɔc luäk bei piny ë Mëthïr, ku ben kɔc kek kekëc gam lɔ̈k rac.
6 Ku atuc kek kekëc tëden tueŋ mük, ku nyëŋkë panden wei guöp, aa cï tɔ̈ɔ̈u arëk aakölriëëc yiic ë muööth cök agüt luŋ aaköl dït.
7 Agüt Thedom ku Gomora, ku gɛɛth tɔ̈u kelɔ̈m agɔ̈ɔ̈t cïmënden, ke keyïk röt kɛ̈pkɛ̈p, ku bɛɛnkë rïŋ dɛ̈t cök, aa cï nyuɔɔth keye cäät, ke kegum güür ë many aakölriëëc.
8 Kayeen agut mënyuɛ̈ɛ̈th lanuënnuën kä aa rïŋ nyɔɔl aya, ku dhɛ̈lkë määc guöp, ku yekë bäny lat.
9 Ku Mikael atuny dït, wäär teer Yen kek jɔŋrac acïï Yen bɛ̈n wëët alɔŋ ë guöp ë Moce, akëc nyin riɛl bë lɛ̈t ë lukwei cuör ë yeguöp, kua cï lueel, “Bɛ̈ny ajɔ̈ny yïïn!”
10 Ku kek kä aa käwën cïk ŋic lat yiic: ku aa käwën ŋickë dhël ë cääk, cïmën lääi ce tak, kek aa käye kek röt coor thïn.
11 Kiɛɛu tën keek! ë rin cïk kek la dhël ë Kayin yic, ku lek räär ë duöŋ ë Balaam yic wɛ̈t aariöp, ku leklïu ë kɛɛc wei ë Korak yic.
12 Kek aa jökjök ë yëikun ë nhiëër yiic, të cɛm kek yai kek week, ke kemïïth röt kecïn riɔ̈ɔ̈c: kek aa pial cïn pïu, kek ye yom gɔ̈t piny yic; tiim ë yak thok, cïn nyok, ke kecï thou arakrou, ke kecï dhöth;
13 Thiar rɛɛc ë wär, kek ë gäk ke thiöör guöp yëërden bei; ke keye kuɛl wat, kek cïï amiön ë muööth täu keek akölriëëc.
14 Ku Ɣänok aya, kaar ë dhorou jɔɔk tën Aadam, acï tïït ë keek kä ku lueel, “Tiëŋkä, Bɛ̈ny abɔ̈ kek tiim thiäär ë kɔcKen lawek,
15 Bë luk looi kɔc gup ebën, bë kuatë kɔc rɛc ë kaamken guut nyïïn alɔŋ ë kuatë loiloiken rɛc kek cïk luɔɔi tërɛcarɛc, ku alɔŋ ë kuatë käriil kek cïï kɔc rɛɛc aawöc luɛɛl ë Yeguöp.
16 Kek aa mëroor, ku mëlook, ke kecɛɛth tëcïttën ë tuiɛlken; ku thuɔŋden ee jam ë wël dït ë bäŋ, ke keye kɔc tüüt wɛ̈t ë kuëët.
17 Ku wek kɔc nhiar, takkä wenhïïm ë wël cïï mëtooc ë Bänyda Yecu Krïtho tïït;
18 Lɔn cïï kek ye lɛ̈k week lɔn bïï abui dhiɛl tɔ̈u ë kam cëën yic, kɔc bë cɛɛth tëcïttën ë tuiɛlken ë rɛ̈ɛ̈c yiic.
19 Keek kä aa kek kɔc ë röt lel, kɔc laruanyruany, ke kecïn Wëi.
20 Ku wek kɔc nhiar, ke webuth röt nhial ë gäämdun lawek yic, ke werɔ̈ɔ̈k ë Wëi Lawek yic,
21 Muökkä röt ë nhiëër ë Nhialic yic, ke wetit ŋaŋnyin ë Bänyda Yecu Krïtho tën pïïr aakölriëëc.
22 Ku alɔŋ ë kɔc kɔ̈k ŋaŋkä nyïïn ë keek, ke wedet këloi rot:
23 Ku luäkkä kɔc kɔ̈k kek riɔ̈ɔ̈c, ke weröt keek bei mɛɛc; ke weman alanh cïï rïŋ jöök aya.
24 Emën tën Yeen wën lëu bë wemuk bäk cïï wiëëk, ku bë wenyuɔɔth ke wecïn gɛ̈k ë nhuɔɔmDe nhom ë puön miit dït tet yic,
25 Tën Nhialic tööŋ ë mëŋïc Aluäŋda, atɛ̈u nhuɔɔm ku dhëëŋ, määc ku riɛl, yemën alanden ku akölriëëc. Yenakan.
kab_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn dik_Latn